Diari Oficial de la Generalitat Valenciana


Sumari del DOGV 3399, del 23-12-1998 (1998/10672)

RESOLUCIÓ de 25 de novembre de 1998, de la Subsecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del Conveni Addicional al firmat el dia 23 de maig de 1994, entre el Ministeri d'Obres Públiques, Transports i Medi Ambient, la Generalitat Valenciana, la Diputació Provincial de Castelló, l'Ajuntament de Castelló de la Plana i RENFE, per a la construcció d'una variant ferroviària subterrània a Castelló de la Plana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3399

Data del DOGV
:   23-12-1998

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   1998/10650


Data del document
:   25-11-1998

Organisme emissor
:   Conselleria de Presidència

Tipus de document
:   Resolució

RESOLUCIÓ de 25 de novembre de 1998, de la Subsecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del Conveni Addicional al firmat el dia 23 de maig de 1994, entre el Ministeri d'Obres Públiques, Transports i Medi Ambient, la Generalitat Valenciana, la Diputació Provincial de Castelló, l'Ajuntament de Castelló de la Plana i RENFE, per a la construcció d'una variant ferroviària subterrània a Castelló de la Plana. [1998/X10561]
  
Subscrit, després de la tramitació prèvia reglamentària, entre el Ministeri de Foment, La Generalitat Valenciana, l'Ajuntament de Castelló de la Plana, la Diputació Provincial de Castelló i RENFE, el dia 13 d'octubre de 1998, un Conveni Addicional al firmat el dia 23 de maig de 1994, entre el Ministeri d'Obres Públiques, Transports i Medi Ambient, la Generalitat Valenciana, la Diputació Provincial de Castelló, l'Ajuntament de Castelló de la Plana i RENFE, per a la construcció d'una variant ferroviària subterrània a Castelló de la Plana, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 1100/98, i que figura com a annex d'aquesta resolució.
  
València, 25 de novembre de 1998.- La subsecretària del Secretariat del Govern i Relacions amb les Corts: Catalina Escuín Palop.
  
Conveni addicional al firmat el dia 23 de maig de 1994, entre el Ministeri d'Obres Públiques, Transports i Medi Ambient, la Generalitat Valenciana, la Diputació Provincial de Castelló, l'Ajuntament de Castelló de la Plana i RENFE, per a la construcció d'una variant ferroviària subterrània a Castelló de la Plana.
  
A Castelló de la Plana, el 13 d'octubre de 1998.
  
REUNITS
  
El Sr. Rafael Arias-Salgado Montalvo, ministre de Foment, que intervé en representació de l'administració de l'estat a l'empara de la delegació atorgada pel Consell de Ministres en reunió de 3 de juliol de 1998, i després de les autoritzacions prèvies atorgades per la Comissió Delegada del Govern per a Política Autonòmica, amb data 26 de març de 1998.
  
El Sr. Eduardo Zaplana Hernández-Soro, president de la Generalitat Valenciana, autoritzat per a la firma per Acord del Govern Valencià, de data 3 de juny de 1998.
  
El Sr. José Luis Gimeno Ferrer, alcalde-president de l'Ajuntament de Castelló de la Plana, autoritzat per a la firma per Acord del Plenari de l'Ajuntament, de data 26 de febrer de 1998.
  
El Sr. Carlos Fabra Carreres, president de la Diputació Provincial de Castelló, autoritzat per a la firma per Acord de data 24 de febrer de 1998.
  
El Sr. Miguel Corsini Freese, president de RENFE, autoritzat per a la firma per Acord del Consell d'Administració, de data 26 de maig de 1998.
  
Els reunits es reconeixen mútuament la capacitat necessària per a formalitzar el present conveni en nom de les seues respectives administracions i, en conseqüència,
  
EXPOSEN
  
1. El 23 de maig de 1994 es firmà un conveni entre el Ministeri d'Obres Públiques, Transports i Medi Ambient, la Generalitat Valenciana, la Diputació Provincial de Castelló, l'Ajuntament de Castelló de la Plana i RENFE, per a la construcció d'una variant ferroviària subterrània a Castelló de la Plana.
  
2. Posteriorment han sorgit les circumstàncies següents:
  
a) Les administracions locals i autonòmica firmants del citat conveni han sol·licitat que es prolongue la variant ferroviària de forma que el tram soterrat continue cap al sud fins a superar el vial denominat Ronda Sud, pel fet que aquesta modificació suposa una indubtable millora per al desenvolupament de la ciutat. El Ministeri de Foment és conscient d'això per la qual cosa accepta la proposta i participarà en el seu finançament.
  
b) Havent transcorregut més de tres anys des de la firma del conveni inicial, algunes de les obres en aquest previstes es troben en un avançat grau d'execució i els projectes de les restants obres estan molt desenvolupats o en procés de licitació, per la qual cosa el seu cost es pot preveure amb major exactitud que en el moment de la firma del conveni.
  
3. Tenint en compte totes aquestes circumstàncies, la comissió de seguiment del conveni, d'acord amb la clàusula quarta, ha proposat a les entitats firmants la firma d'un conveni addicional per a finançar l'increment de cost d'execució de les obres de 3.782 milions de pessetes.
  
4. Que, en conseqüència, les institucions i l'empresa firmants estan disposades a cooperar en l'execució de la solució ferroviària mencionada.
  
I, per tot això que s'ha exposat, subscriuen el present conveni addicional de conformitat amb les següents:
  
CLÀUSULES
  
Primera
  
El present conveni addicional té per objecte instrumentar la cooperació entre el Ministeri de Foment, la Generalitat Valenciana, la Diputació Provincial de Castelló, l'Ajuntament de Castelló de la Plana i RENFE, encaminada a finançar l'increment de cost de l'actuació, com a conseqüència de les circumstàncies a què es fa referència en l'expositiu.
  
Segona
  
El Ministeri, a través de la Secretaria d'Estat d'Infraestructures i Transports, redactarà a càrrec dels seus pressupostos els corresponents projectes constructius, i l'Ajuntament de Castelló de la Plana es compromet a donar la seua conformitat d'acord amb el Pla General d'Ordenació Urbana (PGOU), i a atorgar les llicències necessàries per a totes les obres contingudes en el present Conveni amb exempció de les corresponents taxes.
  
Tercera
  
La dita Secretaria d'Estat contractarà i executarà les obres de la variant ferroviària que hi inclourà les corresponents a la prolongació sud del soterrament i que assumirà la direcció facultativa. També continuarà realitzant les expropiacions dels terrenys necessaris per a executar-les, en els casos que és oportú.
  
Quarta
  
L'increment de cost de l'execució de les referides obres, que s'estima en 3.782 milions de pessetes, serà sufragat a càrrec de cadascuna de les entitats representades pels firmants.
  
Les aportacions anuals de cada entitat (expressades en milions de pessetes) seran les següents:
  
Entitat 1998 1999 2000
  
Ministeri de Foment 0 153 304
  
Generalitat Valenciana 281 771 7 21
  
Diputació Provincial de Castelló 0 105 150
  
Ajuntament de Castelló de la Plana 0 535 1.000
  
El Ministeri de Foment inclourà en els seus pressupostos d'inversions (18.93.601S.781) les quantitats que figuren en el present apartat com a aportacions anuals al seu càrrec.
  
L'aportació de la Generalitat Valenciana es consignarà a càrrec de la línia de subvenció 702/000/98, codi comptable 1502, del Programa 513.2 de la Conselleria d'Obres Públiques, Urbanisme i Transports.
  
Cinquena
  
Les dites entitats es comprometen a incloure les citades aportacions en els seus pressupostos d'inversions. Així mateix, i en termini hàbil, facilitaran a la Secretaria d'Estat d'Infraestructures i Transports els certificats de retenció de crèdit necessaris perquè el dit centre directiu puga contractar les obres, i que l'Ajuntament de Castelló de la Plana haurà de facilitar la garantia sobre les quantitats que li correspon finançar per afrontar el pagament d'allò que s'ha estipulat en la clàusula quarta del present conveni.
  
Sisena
  
Quant als sòls que queden alliberats del servei ferroviari, com a conseqüència de la construcció de les obres objecte d'aquest conveni, serà d'aplicació allò que s'ha establit en la clàusula sisena del conveni firmat el 23 de maig de 1994.
  
Setena
  
Una vegada posada en servei la variant ferroviària, i reposades les instal·lacions i serveis ferroviaris afectats, RENFE es compromet a cancel·lar seua activitat en les instal·lacions actuals, i declarar la innecessarietat dels terrenys ocupats, amb el fi que es puguen gestionar urbanísticament.
  
Per al desenvolupament d'aquesta clàusula i de la precedent, és d'aplicació el conveni bilateral subscrit entre l'Ajuntament de Castelló de la Plana i RENFE el 23 de maig de 1994, en el qual s'arrepleguen els termes sota els quals es formularà la transmissió dels sòls alliberats.
  
Vuitena
  
Els pagaments de les aportacions estipulades en el present conveni, es realitzaran directament als adjudicataris de les obres, contra la presentació dels certificats d'obra executada.
  
Als efectes establits en l'article 70.2 de la Llei de Contractes de les Administracions Públiques, la Secretaria d'Estat d'Infraestructures i Transports consumirà les anualitats del contracte de forma simultània i proporcional a les aportacions establides per a cada administració per anualitat.
  
Novena
  
Les incidències de naturalesa econòmica que sorgisquen com a conseqüència de les obres, tals com revisions de preu, desviacions de serveis, liquidacions, indemnitzacions, etc., s'imputaran i es distribuiran d'acord amb els coeficients de repartiment que es deduïsquen d'allò que s'ha establit en la clàusula quarta d'aquest conveni addicional.
  
Deu
  
Es faculta la Comissió de Seguiment del Conveni firmat el 23 de maig de 1994, per les entitats firmants del present conveni, per a la construcció d'una variant ferroviària subterrània a Castelló de la Plana, perquè vetle pel compliment de les obligacions contretes per cadascuna de les parts que intervenen en aquest conveni addicional, i s'encarrega a la pròpia comissió de seguiment del desenvolupament puntual de les obligacions previstes en aquest.
  
La dita comissió assumirà, sense perjudici de les competències que corresponguen a cada Organisme, les següents funcions:
  
a) Establir, en cada moment, el programa d'execució de les actuacions incloses en el present conveni addicional i portar a cap el seu seguiment.
  
b) Conéixer i acceptar el contingut dels projectes funcionals, dels projectes constructius de les obres i els seus corresponents pressupostos.
  
c) Acordar les aportacions anuals definitives de cada administració a l'obra, en funció del programa establit i de la marxa dels treballs, així com l'ordre en què han de ser consumides, sense perjudici d'allò que s'ha establit en la clàusula vuitena.
  
d) Promoure la coordinació necessària per a l'execució de les obres i el desenvolupament de quantes accions s'estimen necessàries i oportunes per a la consecució dels objectius del conveni.
  
e) Vetlar pel compliment dels terminis fixats per a l'execució del conveni, així com interpretar les clàusules d'aquest.
  
f) Acceptar la variacions tant en contingut com en quantia econòmica que pogueren resultar convenients en cadascuna de les obres per a un millor desenvolupament de l'actuació, sempre que no supose un increment econòmic del total de l'actuació global.
  
El representant del Ministeri de Foment presidirà la Comissió de Seguiment.
  
Onze
  
A la dita comissió es podran incorporar representants d'altres organismes la presència en aquesta es considere convenient per al compliment de les funcions que té encomanades, en especial un representant de la Delegació del Govern a la Comunitat Valenciana.
  
La Comissió se Seguiment podrà delegar en una subcomissió tècnica, designada a l'efecte, l'estudi dels aspectes tècnics dels projectes i obres, i es reserva, en tot cas, la decisió final sobre aquests.
  
Dotze
  
La vigència del present conveni s'estendrà al període comprés des de la data de la seua firma fins a la recepció i la liquidació definitiva de les obres.
  
Tretze
  
El present conveni es podrà resoldre per mutu acord de les parts firmants d'aquest.
  
L'incompliment de qualsevol de les estipulacions anteriors prèvia denúncia per qualsevol de les parts firmants, mitjançant comunicació escrita fefaent amb un termini d'antelació, com a mínim, d'un mes, serà causa de resolució del present conveni.
  
La Generalitat Valenciana, d'acord amb allò que s'ha previst en l'article 7.3 del Decret 20/1993, de 8 de febrer, pel qual es regula el registre de convenis i s'estableix el règim juridicopressupostari dels Convenis que subscriu, podrà demanar la resolució d'aquest conveni si durant el primer any de la seua vigència no s'executa la prestació corresponent a l'exercici.
  
Catorze
  
El present conveni té naturalesa administrativa, i serà competent per a entendre en els litigis que pogueren sorgir en la seua execució la Jurisdicció Contenciosa Administrativa.
  
I perquè conste i en prova de conformitat, els compareixents firmen el present conveni al lloc i en la data indicats a la capçalera, per quintuplicat exemplar.
  
Pel Ministeri de Foment, Rafael Arias-Salgado Montalvo.
  
Per la Generalitat Valenciana, Eduardo Zaplana Hernández-Soro.
  
Per l'Ajuntament de Castelló de la Plana, José Luis Gimeno Ferrer.
  
Per la Diputació Provincial de Castelló, Carlos Fabra Carreras.
  
Per RENFE, Miguel Corsini Freese.